Artistes urbans converteixen el túnel del Camp del Cigronet en un gran mural d’inspiració valenciana
2025-07-24

Des de primera hora del matí del passat dissabte, i fins al diumenge a la vesprada, dotze artistes urbans van estar treballant sobre un dels murs del túnel del Camp del Cigronet. Amb bona música i millor ambient, van anar creant a partir del no-res, a força de spray i bona mà, un impressionant mural inspirat en quatre ambients típicament valencians: el bell casc antic de la capital, la seua festa per antonomàsia, les Falles, el seu Parc Natural, L’Albufera i, finalment, les seues característiques platges.

Vinguts des d’Alacant, uns altres de Castelló i la resta de Burjassot i València, aquests dotze artistes s’han adherit a la iniciativa de millora diferents espais públics de Burjassot, a partir de l’art urbà, engegada des de la Regidoria de Serveis Municipals de l’Ajuntament, dirigida per Manuel Lozano. El projecte va començar en el mes de març, precisament a l’entorn del Camp del Cigronet. Va ser llavors quan els artistes locals que així ho van sol·licitar, van començar amb la millora de la zona, realitzant un grafiti d’inspiració egípcia.

Des de la Regidoria de Serveis Municipals s’ha comunicat que, en breu, també es durà a terme la realització d’un mural en la nova plaça per als vianants creada en el carrer Isaac Peral. Per a la creació dels murals, els materials necessaris per als artistes són facilitats pel propi Consistori, a través de la Brigada d’Obres Municipal.